CPF บวกเกือบ 4% ราคาหมูเริ่มฟื้น โบรกฯ ให้เป้า 25 บ.
CPF บวกเกือบ 4% ณ เวลา 15.49 น. ราคาอยู่ที่ 20.20 บ. บวก 0.70 บ. หรือ 3.59% สูงสุดที่ 20.40 บ. ต่ำสุดที่ 19.60 บ. มูลค่าซื้อขายที่ 570.26 ลบ. ด้านบล.เมย์แบงก์ กิมเอ็ง (ประเทศไทย) แนะนำ Trading Buy โดยให้ราคาเป้าหมาย 25 บ.
13 พ.ย. 2558

ผู้สื่อข่าวรายงานว่า ราคาหุ้นบริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 15.49 น. ราคาอยู่ที่ 20.20 บาท บวก 0.70 บาท หรือ 3.59% สูงสุดที่ 20.40 บาท ต่ำสุดที่ 19.60 บาท มูลค่าซื้อขายที่ 570.26 ล้านบาท ขณะที่ดัชนีตลาดหุ้นไทยโดยรวมลบ 0.13%
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (13 พ.ย.) แนวโน้มผลประกอบการไตรมาส 4/58 ของ CPF คาดกำไรลดลงเมื่อเทียบกับไตรมาสก่อน เนื่องจากเป็นโลว์ซีซั่น แต่ฟื้นตัวจากปีก่อนจากฐานต่ำในไตรมาส 4/57
อย่างไรก็ตามราคาหมูฟื้นตัว ต้นทุนวัตถุดิบอาหารสัตว์ลดลงจากราคากากถั่วเหลืองที่ลดลง อีกทั้งคาดว่าจะเริ่มรวมงบการเงินของบริษัท Severnaya และ Woyskovitsy (S&amp;W) ซึ่งทำธุรกิจไก่ครบวงจรในประเทศรัสเซีย ในเดือน ธ.ค. (เดิมคาดว่าเดือน ต.ค.) ทั้งนี้คาดว่าผลประกอบการปี 2559 จะฟื้นตัวดีขึ้น เนื่องจากราคาหมูมีแนวโน้มเพิ่มขึ้น
สำหรับธุรกิจกุ้งคาดว่าขาดทุนลดลงหลังจากการลดขนาดของธุรกิจ ทำให้ต้นทุนและค่าใช้จ่ายคงที่ลดลง
นอกจากนั้น CPC และ S&amp;W จะถูกรวมเข้ามาเป็นเวลาเต็มปี ส่วนธุรกิจไก่ คาดว่าจะเริ่มฟื้นตัวในช่วงกลางปีหน้าเมื่อ Supply เริ่มลดลง แนะนำ Trading Buy โดยให้ราคาเป้าหมาย (SOTP) 25 บาท ประกอบด้วย CPF 4 บาท (อิง 2016 PER 15 เท่า) และ CPALL 21 บาท
 
ด้านเทคนิค บล.ฟิลลิป (ประเทศไทย) ระบุในบทวิเคราะห์ CPF/19.80 เริ่มวกตัวขึ้นมาด้วยแรงซื้อหนาแน่น พร้อม Modi. Sto. ที่ให้สัญญาณซื้อในเขต Oversold “เก็งกำไร” แนวรับ 19.50 แนวต้าน 20.50, 21.00 Cut loss 19.30 บาท